PRIOPĆENJE ZA MEDIJE

Zagreb, 6. svibnja 2025.

**Članovi Njemačko-hrvatske komore predviđaju razvoj gospodarstva: 86 % bi ponovno uložilo u Hrvatsku!**

**Njemačko-hrvatska industrijska i trgovinska komora već dvadesetu godinu zaredom provodi istraživanje koje donosi vrijedan uvid u stanje i izglede poslovanja u Hrvatskoj. U najnovijem izdanju, koje je obuhvatilo 101 tvrtku, gotovo 90 % ispitanika ocijenilo je trenutačnu gospodarsku situaciju u Hrvatskoj kao dobru ili zadovoljavajuću. Posebno ohrabruje podatak da više od tri četvrtine očekuje nastavak gospodarskog rasta istim ili ubrzanim tempom u nadolazećoj godini. Istodobno, rezultati jasno ukazuju i na prioritetne smjerove za unapređenje poslovnog okruženja, koje bi dodatno osnažilo gospodarski zamah.**

„Jedan od najvažnijih rezultata ovogodišnjeg istraživanja pokazuje da bi čak 86 % ispitanika ponovno odabralo Hrvatsku kao poslovnu lokaciju. Ovaj podatak jasno potvrđuje visoku razinu povjerenja poduzetnika u hrvatsko tržište i njegove ključne prednosti, poput članstva u Europskoj uniji i atraktivnog geografskog položaja. Istodobno, ispitanici prepoznaju i prostor za daljnje unapređenje – ponajprije kroz administrativne olakšice, učinkovitiju javnu upravu i stabilno zakonodavno okruženje. Hrvatska time ima priliku dodatno učvrstiti svoju poziciju kao pouzdano i konkurentno gospodarstvo u regiji. Tvrtkama su potrebni sigurnost u planiranju, pouzdanost te jednostavni, učinkoviti i transparentni procesi”, izjavio je na konferenciji za medije **Timo Pleyer**, direktor Njemačko-hrvatske industrijske i trgovinske komore.

Kao najveći rizik za gospodarski razvoj u narednih 12 mjeseci, treću se godinu zaredom ističe nedostatak kvalificirane radne snage. Iako su ispitanici izjavili da uvjeti utječu na odbijanje dodatnih narudžbi i operativnu proizvodnju, motivirajuće je što troškovi rada uglavnom ostaju nepromijenjenima, jednako kao i planirane investicije, koje se provode bez poteškoća.

„Nedostatak kvalificirane radne snage izazov je s kojim se suočava većina zemalja srednje i istočne Europe, a time i Hrvatska. Taj trend zahtijeva proaktivne prilagodbe poslodavaca. Ohrabruje činjenica da su članice Komore u Hrvatskoj pravodobno prepoznale važnost investiranja u ljudski kapital – više od polovice ih ulaže u interne programe usavršavanja i dodatnu edukaciju zaposlenika. Uz to, posebno se ističu mjere poput pojačane digitalizacije te prilagodbe plaća tržišnim uvjetima. Ovakvo uočavanje i praćenje potreba tržišta rada jedini je ispravan put prema stabilnom i održivom razvoju cjelokupnog gospodarskog ekosustava,” izjavio je **Marjan Vučak**, predsjednik Uprave Njemačko-hrvatske industrijske i trgovinske komore.

U ovogodišnjem je istraživanju poseban naglasak stavljen na poslovna očekivanja s obzirom na globalnu geopolitičku scenu. Većina poduzeća smatra da gospodarska situacija u Njemačkoj ima izravan utjecaj na njihovo poslovanje, premda su im sjedišta uglavnom u Hrvatskoj i Austriji. Osim toga, unatoč optimističnim predviđanjima za hrvatsko gospodarstvo, preko polovice ispitanih vjeruje da nove trgovinske politike SAD-a u određenoj mjeri predstavljaju prijetnju njihovom poslovanju. Takav rezultat zrcalan je paralelnom istraživanju provedenom u drugih 15 država srednje i istočne Europe, čiji sudionici u preko 50 % predviđaju djelomičan ili jaki negativni utjecaj američke politike na uvjete poslovanja.

Brošuru s detaljnijom analizom rezultata istraživanja moguće je pronaći na <https://kroatien.ahk.de/hr/news-2025/Clanovi-njemacko-hrvatske-komore-predvidaju-razvoj-gospodarstva-86-bi-ponovno-ulozilo-u-hrvatsku>

**O NJEMAČKO-HRVATSKOJ INDUSTRIJSKOJ I TRGOVINSKOJ KOMORI**

Njemačko-hrvatska industrijska i trgovinska komora najveća je bilateralna poslovna zajednica u Hrvatskoj koja broji više od 350 članova iz hrvatskih, njemačkih i inozemnih krugova. Dio je globalne mreže njemačkih vanjskotrgovinskih komora, delegacija i predstavništava njemačkog gospodarstva (AHK) s više od 150 sjedišta u 93 zemlje. AHK su institucije za promicanje vanjske trgovine Njemačke i pružaju kompetentne usluge, snažnu mrežu kao organizaciju članova i predstavnika interesa njemačkog gospodarstva.

KONTAKT:

Sofija Radoš

sofija.rados@ahk.hr

Mob.: + 385 91 6311 621